睡後茶興憶楊同州
作者：白居易
朝代：唐

paragraphs: 昨晚飲太多，嵬峩連宵醉。
今朝餐又飽，爛熳移時睡。
睡足摩挲眼，眼前無一事。
信脚繞池行，偶然得幽致。
婆娑綠陰樹，斑駮青苔地。
此處置繩牀，傍邊洗茶器。
白瓷甌甚潔，紅爐炭方熾。
沫下麴塵香，花浮魚眼沸。
盛來有佳色，嚥罷餘芳氣。
不見楊慕巢，誰人知此味。